שחפית שוניות

שַׁחֲפִית שׁוּנִיּוֹת (שם מדעי: Sterna repressa) היא מין של עוף מים ממשפחת השחפיתיים. היא מצויה סביב חופי הים האדום, מסביב לקרן אפריקה ועד קניה, במפרץ הפרסי ולאורך החוף האיראני עד פקיסטן ומערב הודו. בישראל היא מבקרת קבועה במפרץ אילת, בעיקר בחודשי הקיץ (מאי–אוגוסט), אז נראים לעיתים עשרות פרטים. היא מזדמנת נדירה ביותר לחוף הים התיכון. בקיץ 2015 תועד קינון ראשון בארץ: זוג הטיל ביצה מול חופי אילת, אך ניסיון הקינון הראשון נכשל. מאז היא היו כמה קינונים מוצלחים. השם המדעי של הסוג Sterna מגיע מאנגלית עתיקה מהשמות Stern, Steam או Starn שניתנו למרומית השחורה (מתבסס על “Sterna” שטבע קונרד גסנר ב-1555). שם המין הספציפי repressa מגיע מלטינית מהמילה repressus, מאופק, עצור (מ-reprimere, לעצור בעד-, להדחיק). זהו מין מונוטיפי, כלומר לא הובחנו תת-מינים שונים. מעט קטנה משחפית ים, ומעופה קליל יותר. אורך גופה 32–34 ס"מ, מוטת כנפיה 58–63 ס"מ, ומשקלה 75–140 גרם. בכל הניצויים החלקים העליונים כהים, כולל העל-שת והזנב. המקור ארוך יותר מזה של שחפית ים והרגליים קצרות יותר. לבוגרים חלקים תחתונים בגוון אפור כהה למדי, המנוגד ללחי הלבנבנה, ושפת זרימה כהה בתת-כנף, המזכיר את הדגם של מרומית לבנת-לחי; אך זו קטנה יותר וזנבה קצר מאד. בתנאי תאורה מסוימים שחפית ים עלולה להיראות גם בעלת חלקים תחתונים אפורים, אך הזנב והעל-שת שלה תמיד לבנים. פרטים צעירים דומים מאד לשחפית ים אך לרוב הניצוי שלהם מודגש יותר. שחפית השוניות מצויה בקניה, סומליה, ג'יבוטי, אריתריאה, סודאן, מצרים, ערב הסעודית, תימן, עומאן, איחוד האמירויות הערביות, קטר, בחריין, כווית, עיראק, איראן, פקיסטן והודו. רוב אוכלוסיית המין נודדת, אם כי פרטים ממזרח אפריקה עשויים להישאר שם כל השנה. המין שוכן בחופים טרופיים ובמקווי מים פנימיים, ונוהג לתור אחר מזון לרוב בטווח של עד 3 ק"מ מהחוף מעל שוניות אלמוגים. היא מקננת במושבות של 10–200 זוגות. מושבות אלו יכולות להיות מורכבות מערבוב של מגוון מיני שחפיות. הקן שלה הוא שקע רדוד הממוקם על איי סלע, חול, חצץ או אלמוגים, משטחי חול חשופים ואדמה פתוחה דלילה בצמחייה על דיונות חול ומעל סימון גאות המים בחופים. תזונתה של שחפית השוניות מורכבת בעיקר מדגים (בגודל קטן (5 ס"מ), בין השאר אדרונים, סרדינים, Alosinae, מליחים, Tenualosa ilisha, ומנהדנים) וחסרי חוליות. השחפיות עוקבות בדרך-כלל אחר דגים טורפים ויונקים ימיים וצוללות כדי לצוד מתוך להקות הדגים הנדחפות כלפי פני-הים על-ידי הטורפים הגדולים יותר. הן גם מלקטות את הטרף מעל פני המים. כמו-כן, הן גם מחפשות אחר מזון במים רדודים. למין זה טווח תפוצה נרחב ואוכלוסייה גדולה. למרות שמגמת האוכלוסייה העולמיות מראה סימני ירידה, המין אינו מוגדר כמתקרב לסף פגיעות, ומסווג ברמת סיכון "ללא חשש" על-ידי האיגוד הבינלאומי לשימור הטבע ומשאבי הטבע (IUCN). אוכלוסיית המין נאמדה ב-2006 בכ-600,000 פרטים, מה שמתרגם לכ-400,000 פרטים בוגרים. מאמינים שאיסוף ביצים גרם לירידה מהירה במספר מושבות קינון, כאשר באוכלוסייה מהאי שידוואר (איראן) תועדה ירידה מכ-300,000 זוגות ב-1972 לפחות מ-30,000 ב-1977. מאמינים שאיסוף הביצים יימשך, אך בקצב מופחת ככל ששוק הביצים מצטמצם. בהודו, המין נמצא בעבר מזוהם ב-PCB ברמות שעלולות להשפיע על התפתחות העוברים. נועם וייס, מצילים את אפרוחי שחפית השוניות: שחפית השוניות הנדירה החלה לקנן באזור אילת, והיא צריכה את עזרתנו. כתבות, אתר הצפרות הישראלי, 9 באוגוסט 2019 אילנה קוריאל, המבצע להצלת אפרוחי שחפית השוניות הנדירה, באתר ynet, 11 באוגוסט 2019 מדיה וקבצים בנושא שחפית שוניות בוויקישיתוף שחפית שוניות, באתר ITIS (באנגלית) שחפית שוניות, באתר Animal Diversity Web (באנגלית) שחפית שוניות, באתר GBIF (באנגלית) סרטון תיעוד קינון של שחפית שוניות בוגרת עם אפרוח ופרחון, באתר youtube תצפיות, קטעי וידאו, תמונות וקולות של שחפית שוניות, באתר eBird הקלטות אודיו של שחפית שוניות, באתר xeno-canto שחפית שוניות באתר הרשימה האדומה של IUCN Gill, Frank; Donsker, David, eds. (2019). "Noddies, gulls, terns, auks". World Bird List Version 9.2. International Ornithologists' Union. נבדק ב-24 ביוני 2019. {{cite web}}: (עזרה) ד"ר יואב פרלמן, שחפית שוניות, Sterna repressa, באתר מרכז הצפרות הישראלי James A. Jobling, The Helm dictionary of scientific bird names [electronic resource : from aalge to zusii], London : Christopher Helm, 2010, עמ' 365, 333, ISBN 978-1-4081-3326-2 Michael Gochfeld, Joanna Burger, Guy M. Kirwan, Ernest Garcia, White-cheeked Tern (Sterna repressa), version 1.0, Birds of the World, 2020 doi: 10.2173/bow.whcter1.01 White-cheeked Tern, Sterna repressa, ebird.org Mahmood Syed Faheem, White-cheeked tern White-cheeked Tern, Sterna repressa, IUCN BirdLife International (2019). "Sterna repressa". IUCN Red List of Threatened Species. 2019: e.T22694705A154834019. doi:10.2305/IUCN.UK.2019-3.RLTS.T22694705A154834019.en. Retrieved 12 November 2021.